রাজ্য সরকারের প্রস্তাব মতোই এক দফায় ভোট করার সিদ্ধান্ত নিল রাজ্য নির্বাচন কমিশন। ভোট গ্রহণ হবে ১৪ মে। পুনর্নিবাচনের জন্য রাখা হচ্ছে ১৬ মে। গণনা হবে ১৭ মে। 
বৃহস্পতিবার দুপুর ৩টে পর্যন্ত রাজ্য সরকার অপেক্ষা করলেও, কমিশন ভোটের দিন নিয়ে আলোচনার জন্য নবান্নের কর্তাদের ডাকেনি। তার পরেই এক দফায় ভোট করার প্রস্তাব ফ্যাক্স করে কমিশনে পাঠিয়ে দেয় সরকার।
এবার আশঙ্কা তৈরি হল এই নিয়ে আইনি জটিলতা তৈরি হতে পারে। কারণ কলকাতা হাইকোর্ট নির্দেশ দিয়েছিল সব দলের সঙ্গে কথা বলে ভোটের দিনের নিরাপত্তার ব্যবস্থা করতে হবে। 

এই বিষয়ে অন্যান্য খবর

পঞ্চায়েত ভোটের দিন জানিয়ে দিল রাজ্য, নির্বাচন কমিশনের উপরে মারাত্মক চাপ
সিপিএম প্রার্থী হাঁটলেন তৃণমূলের মিছিলে, বর্ধমানে অবাক কাণ্ড, বড় অভিযোগ


রাজ্যের হাতে যথেষ্ট পুলিশ না থাকার কারণেই কমিশন দু’দফায় ভোট গ্রহণ করতে চেয়েছিল। ভোট হবে মোট ৫৮,৪৬৭টি বুথে। কিন্তু রাজ্য সরকারের হাতে সশস্ত্র পুলিশ রয়েছে মাত্র ৪৬ হাজার। এর সঙ্গে ১২ হাজার লাঠিধারী পুলিশ দিয়েও বুথ পিছু একজন করে নিরাপত্তার জন্য রাখা সম্ভব নয়।
কিন্তু রাজ্য সরকারের জেদের কাছে মাথা নোয়াতে বাধ্য হল কমিশন। এবার কেউ আদালতের দ্বারস্থ হলে আইনি জটিলতার সৃষ্টি হতে পারে। 
ইতিমধ্যেই বিরোধীরা প্রশ্ন তুলতে শুরু করেছে, এই অপর্যাপ্ত পুলিশ বাহিনী দিয়ে এক দফায় সন্ত্রাসমুক্ত ভোট করানো সম্ভব নয়। তাঁদের অভিযোগ, নির্বাচনের নামে প্রহসন হবে।
কিন্তু রমজান মাস শুরু হওয়ার আগেই ভোটগ্রহণ পর্ব সেরে ফেলতে চায় রাজ্য সরকার। তার জন্যই নবান্ন কমিশনের উপর এই চাপ তৈরি করল।